**EELNÕU 2022/62**

 **KOMISJONID:**

|  |  |
| --- | --- |
| eelarve- ja arengukomisjon | JK |
| hariduskomisjon |  |
| kultuuri- ja spordikomisjon |  |
| majandus- ja keskkonnakomisjon | X |
| revisjonikomisjon |  |
| sotsiaalkomisjon | X |

**VILJANDI LINNAVOLIKOGU**

MÄÄRUS

### 31. märts 2022 nr

Viljandi linna heakorraeeskirja muutmine ja täiendamine

Määrus kehtestatakse kohaliku omavalitsuse korralduse seaduse § 22 lõike 1 punkti 361 alusel.

§ 1. Muuta Viljandi Linnavolikogu 30.01.2013 määruse nr 147 „Viljandi linna heakorraeeskiri“ (edaspidi määrus) § 3 punkti 3 ja sõnastada see järgmiselt:

„3) tegema heakorratöid sõidutee ja kinnistu vahel oleval kõnniteel vastavalt ehitusseadustiku § 97 punktile 6, välja arvatud lume- ja libedusetõrje ning kevadiseks libedusetõrjeks kasutatud puistematerjali koristamine. Kõnnitee kohal asetsevad puuoksad ei või ulatuda madalamale kui 2,5 meetrit maapinnast;“.

§ 2. Täiendada määruse § 3 punktiga 31 järgmises sõnastuses:

„31) lume- ja libedusetõrje ning kevadiseks libedusetõrjeks kasutatud puistematerjali koristamine sõidutee ja kinnistu vahel oleval kõnniteel on Viljandi linna kohustus.“

§ 3. Määrus jõustub 1.11.2022.

(allkirjastatud digitaalselt)

## Helmen Kütt

linnavolikogu esimees

# Koostaja(d): ISAMAA saadikurühm

**Esitatud:**

**Esitaja:** ISAMAA saadikurühm **Ettekandja:** Marko Tiitus

**Lk arv:**

**Hääletamine:** poolthäälteenamus

Seletuskiri

**Viljandi linna heakorraeeskirja muutmine ja täiendamine**

Eelnõu eesmärk on vabastada Viljandi linna kinnistute omanikud Viljandi linnale kuuluvate kõnniteede lume- ja libedustõrje kohustustest ning panna need kohustused Viljandi linnale, et tagada Viljandi linna kõnniteedel õigeaegne ja parema kvaliteediga lume- ja libedusetõrje. Selleks, et anda Viljandi Linnavalitsusele aega teha ettevalmistusi Viljandi linna kõnniteede lume- ja libedusetõrje korraldamiseks, on ette nähtud, et käesolev määrus jõustub 1. novembril 2022. aastal.

Praegu kehtiva Viljandi linna heakorra eeskirja paragrahvi 3 punkti 3 kohaselt on kõik heakorratööd, sealhulgas lume- ja libedusetõrje ning kevadiseks libedusetõrjeks kasutatud puistematerjali koristamine kinnistu ja sõidutee vahele jääval kõnniteel kinnistu omaniku kohustuseks.

Tegemist on kinnistute omanikele pandud kohustustega, mida ei hüvitata. Paljud koduomanikud (peaasjalikult vanemad inimesed, puudega inimesed, terviseriketega inimesed, aga ka töökohustusi täitvad inimesed jt) ei ole ka võimelised lume- ja libedusetõrje kohustust nõuetekohaselt täitma. Näiteks on suuremate lumesadude korral kõnniteedel lumetõrje korraldamine paljudele ülejõukäiv, kuna tegemist on raske füüsilise tööga, mida on sageli lihtsam teha ka eritehnikat kasutades.

Lume- ja libedusetõrje kõnniteedel on avalikes huvides, et kõigil oleks turvaline seal liikuda. Tänavuse talve algus on näidanud lumerohkust ning vajadust tagada Viljandi linna kõnniteedel senisest paremat lume- ja libedusetõrjet.

Kõnniteede lume- ja libedusetõrje kohustuse panemine kinnistute omanikele on ebaõiglane ja nagu varem ka mainitud paljudel juhtudel teostamatu ülesanne. Ebaõiglus seisneb ka selles, et osade kinnistutega piirnevatel kõnniteedel teeb lume- ja libedusetõrjet Viljandi linn omal kulul aga paljude kinnistute juures (eriti individuaalelamute piirkondades) seda ei tehta. Nii koheldakse kinnistuomanikke erinevalt ja ebavõrdselt.

Kokkuvõtvalt on õige ja õiglane vabastada kõik Viljandi linna kinnistute omanikud omavalitsusele kuuluvate kõnniteede lume- ja libedusetõrjest ning kevadiseks libedusetõrjeks kasutatud puistematerjali koristamise kohustustest ja tagada Viljandi linna kõnniteede lume- ja libedusetõrje omavalitsuse poolt. Seetõttu soovime me muuta Viljandi linna heakorra eeskirja ja sätestada, et alates 1. novembrist 2022. aastast on lume- ja libedusetõrje ning kevadiseks libedusetõrjeks kasutatud puistematerjali koristamine sõidutee ja kinnistu vahel oleval kõnniteel kohaliku omavalitsuse kohustus.

Kohaliku omavalitsuse korralduse seaduse § 22 lõike 1 punkti 361 järgi on heakorra tagamiseks heakorraeeskirjade kehtestamine volikogu ainupädevuses.

(allkirjastatud digitaalselt)

Marko Tiitus

Isamaa saadikurühma esimees